Komisijos reglamentas (EB) Nr. 2181/97
1997 m. lapkričio 3 d.
iš dalies keičiantis Reglamentą (EB) Nr. 577/97, nustatantį tam tikras išsamias Tarybos reglamento (EB) Nr. 2991/94, nustatančio tepiųjų riebalų standartus, bei Tarybos reglamento (EEB) Nr. 1898/87 dėl pavadinimų, naudojamų prekiaujant pienu ir pieno produktais, apsaugos, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. gruodžio 5 d. Tarybos reglamentą (EB) Nr. 2991/94, nustatantį tepiųjų riebalų standartus [1], ypač į jo 8 straipsnį,
atsižvelgdama į 1987 m. liepos 2 d. Tarybos reglamentą (EEB) Nr. 1898/87 dėl pavadinimų, naudojamų prekiaujant pienu ir pieno produktais, apsaugos [2] su paskutiniais pakeitimais, padarytais Austrijos, Suomijos ir Švedijos Stojimo aktu, ypač į jo 4 straipsnio 2 dalį,
kadangi 1997 m. balandžio 1 d. Komisijos reglamento (EB) Nr. 577/97, nustatančio tam tikras išsamias Tarybos reglamento (EB) Nr. 2991/94, nustatančio tepiųjų riebalų standartus, bei Tarybos reglamento(EEB) Nr. 1898/87 dėl pavadinimų, naudojamų prekiaujant pienu ir pieno produktais, apsaugos, taikymo taisykles [3] su paskutiniais pakeitimais, padarytais Reglamentu (EB) Nr. 1278/97 [4], 2 straipsnio 1 dalyje nustatomos riebalų kiekio tepiuosiuose riebaluose nurodymo taisyklės; kadangi to reglamento 2 straipsnio 3 dalyje numatyta, kad turi būti nustatyta tvarka, leidžianti patikrinti, kaip laikomasi šių taisyklių;
kadangi buvo parengta ir turėtų būti patvirtinta atitinkama nurodyto riebalų kiekio tepiuosiuose riebaluose patikrinimo tvarka ne pagal Reglamento (EB) Nr. 577/97 2 straipsnio 2 dalies nuostatas; kadangi dėl to geriausia iš dalies pakeisti Reglamentą (EB) Nr. 577/97; kadangi data, nuo kurios būtų pradėta taikyti tvarka, turėtų būti atidėta, kad būtų suteikta pakankamai laiko įgyti jos naudojimo patirties;
kadangi atitinkami vadybos komitetai per jų pirmininkų nustatytą laikotarpį nepareiškė nuomonės,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 577/97 iš dalies keičiamas taip:
1. 2 straipsnio 3 dalis pakeičiama taip:
"3. Nuo 1998 m. liepos 1 d. pradedama taikyti tvarka, pagal kurią tikrinama, kaip laikomasi šio straipsnio 1 dalies, išdėstoma II priede."
2. Priedas tampa "I priedu".
3. Pridedamas priedas:
"II PRIEDAS
Nurodyto riebalų kiekio tepiuosiuose riebaluose patikrinimas
Iš viso kiekio, kuris turi būti patikrintas ir ištirtas, atsitiktine tvarka turi būti paimami penki mėginiai. Taikoma dvejopa tvarka:
A. Penkių gautų rezultatų aritmetinis vidurkis palyginamas su nurodytu riebalų kiekiu. Laikoma, kad nurodytas riebalų kiekis atitinka reikalavimus, kai riebalų kiekio aritmetinis vidurkis skiriasi nuo nurodyto riebalų kiekio ne daugiau kaip 0,5 %.
B. Penki atskiri rezultatai palyginami pagal 2 straipsnio 1 dalies b punkte nurodytą leistiną nuokrypį (2 %).
Jeigu penkių atskirų rezultatų skirtumas tarp didžiausio ir mažiausio skaičiaus yra mažesnis arba lygus 2 %, laikoma, kad laikomasi 2 straipsnio 1 dalies b punkto reikalavimų.
Kai nustatoma, kad laikomasi A ir B punktuose nustatytų sąlygų, laikoma, kad tikrinamas kiekis atitinka 2 straipsnio 1 dalies a-c punktų reikalavimus, net kai taikant mišrią bandymų tvarką, vienas iš penkių skaičių nepatenka į ± 1 % leistino nuokrypio ribas.
"2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. lapkričio 3 d.